KOMISSION TÄYTÄNTÖÖNPANOASETUS (EU) 2022/1629,

annettu 21 päivänä syyskuuta 2022,

toimenpiteistä tuhoojan Ceratocystis platani (J.M. Walter) Engelbr. & T.C. Harr. leviämisen estämiseksi tietyillä rajatuilla alueilla

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031 (1) ja erityisesti sen 28 artiklan 1 kohdan d ja e alakohdan ja 28 artiklan 2 kohdan,

sekä katsoo seuraavaa:

(1) Komission täytäntöönpanoasetuksen (EU) 2019/2072 (2) liitteessä II olevassa B osassa vahvistetaan luettelo unionikaranteenituhoojista, joiden tiedetään esiintyvän unionin alueella.

(2) Ceratocystis platani (J.M. Walter) Engelbr. & T.C. Harr., jäljempänä ’asianomainen tuhooja’, sisältyy kyseiseen luetteloon, koska sitä tiedetään esiintyvän tietyissä osissa unionin aluetta ja sillä on merkittävä vaikutus Platanus L. -suvun kasveihin, jäljempänä ’asianomaiset kasvit’, jotka ovat asianomaisen tuhoojan pääasiallinen isäntä, ja Platanus L. -suvun kasveista saatuun puutavaraan, jäljempänä ’asianomainen puutavara’.

(3) Asetuksen (EU) 2016/2031 19 artiklan nojalla tehdyt kartoitukset osoittavat, että asianomaisen tuhoojan hävittäminen tietyiltä rajatuilta alueilta ei ole enää mahdollista.

(4) Sen vuoksi olisi päätettävä toimenpiteistä, joilla asianomaisen tuhoojan leviäminen voidaan estää näillä rajatuilla alueilla, jotka koostuvat saastuneesta alueesta ja puskurialueesta. Tällaisten toimenpiteiden olisi perustuttava asianomaisia kasveja ja puutavaraa koskevaan käytettävissä olevaan tekniseen ja tieteelliseen näyttöön.

(5) Toimivaltaisten viranomaisten olisi lisättävä tiedotusta sen varmistamiseksi, että kansalaiset yleensä ja ammattimaiset toimijat, joita rajatuilla alueilla suoritettavat leviämistä estävät toimenpiteet koskevat, ovat tietoisia sovellettavista toimenpiteistä ja toimenpiteitä varten rajatuista alueista.

(6) Jos asianomaista tuhoojaa kuitenkin havaitaan asianomaisen tuhoojan leviämisen estämiseksi toteutettujen toimenpiteiden kohteena olevaa saastunutta aluetta ympäröivällä puskurialueella, uuden havainnon olisi johdettava siihen, että toimivaltainen viranomainen määrittää uuden rajatun alueen asianomaisen tuhoojan hävittämiseksi.

(7) Asianomaisen tuhoojan esiintymisen varalta olisi tehtävä vuotuisia kartoituksia asetuksen (EU) 2016/2031 22 artiklan ja komission täytäntöönpanoasetuksen (EU) 2020/1231 (3) mukaisesti, jotta varmistetaan asianomaisen tuhoojan varhainen havaitseminen unionin alueen sellaisissa osissa, joissa sitä ei tiedetä esiintyvän. Kartoitusten olisi perustuttava Euroopan elintarviketurvallisuusviranomaisen julkaisemaan asianomaista tuhoojaa koskevaan tuhoojavalvontakorttiin, jossa otetaan huomioon viimeisin tieteellinen ja tekninen kehitys.

(8) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Kohde Tässä asetuksessa vahvistetaan toimenpiteet tuhoojan Ceratocystis platani (J.M. Walter) Engelbr. & T.C. Harr. leviämisen estämiseksi niillä rajatuilla alueilla, joilla sen hävittäminen ei ole mahdollista.

2 artikla Määritelmät Tässä asetuksessa tarkoitetaan: 1) ’asianomaisella tuhoojalla’Ceratocystis platani (J.M. Walter) Engelbr. & T.C. Harr. -tuhoojaa; 2) ’asianomaisilla kasveilla’Platanus L. -suvun kasveja, lukuun ottamatta siemeniä; 3) ’asianomaisella puutavaralla’Platanus L. -suvun kasveista saatua puutavaraa; 4) ’leviämistä estävällä rajatulla alueella’ liitteessä I lueteltua aluetta, jolta asianomaista tuhoojaa ei voida hävittää; 5) ’tuhoojavalvontakortilla’ Euroopan elintarviketurvallisuusviranomaisen julkaisemaa, tuhoojaa Ceratocysis platani (4) koskevaa tuhoojavalvontakorttia.

3 artikla Leviämistä estävien rajattujen alueiden määrittäminen Toimivaltaisen viranomaisen on määritettävä asianomaisen tuhoojan leviämistä estävät rajatut alueet, jotka muodostuvat saastuneesta alueesta ja sitä ympäröivästä vähintään yhden kilometrin levyisestä puskurialueesta.

4 artikla Leviämistä estävillä rajatuilla alueilla toteutettavat toimenpiteet 1. Saastuneilla alueilla toimivaltaisten viranomaisten on varmistettava, että a) asianomaisen tuhoojan saastuttamat asianomaiset kasvit ja asianomainen puutavara poistetaan ennen seuraavaa kasvukautta soveltamalla asianmukaisia toimenpiteitä ja hävitetään asianmukaisissa käsittelylaitoksissa, jotta asianomainen tuhooja ei leviä hakkuupaikan kantojen, sahanpurujen, puun osien ja maajätteen kautta; b) asianomaisen tuhoojan saastuttamien asianomaisten kasvien saastuneelta alueelta poistamisen seurauksena syntyneen asianomaisen puutavaran liikuttaminen kielletään, paitsi silloin kun i) saastuneella alueella ei ole käytettävissä asianmukaista käsittelylaitosta; ii) käsittely suoritetaan saastuneen alueen ulkopuolella lyhyimmän mahdollisen matkan päässä sijaitsevassa sellaisessa käsittelylaitoksessa, jossa tällainen käsittely pystytään tekemään; ja iii) kuljetus tapahtuu toimivaltaisten viranomaisten virallisessa valvonnassa ja suljetuissa ajoneuvoissa, millä estetään asianomaisen puutavaran tippuminen ja asianomaisen tuhoojan leviäminen; c) asianomaisten kasvien istuttaminen kyseisille saastuneille alueille kielletään, lukuun ottamatta niitä kasveja, joiden tiedetään olevan resistenttejä asianomaiselle tuhoojalle; d) maa-aineksen poistaminen ja kuljettaminen saastuneelta alueelta muille vyöhykkeille kielletään, ellei sitä ole käsitelty ensin asianmukaisesti sen varmistamiseksi, että maa-aines on vapaa asianomaisesta tuhoojasta; e) leikkausvälineet ja koneet puhdistetaan ja desinfioidaan ennen kuin ne ovat kosketuksissa asianomaisiin kasveihin tai niiden maaperään sekä sen jälkeen; ja f) leikkaushaavat käsitellään asianmukaisilla ennalta ehkäisevillä käsittelyillä, jos asianomaisia kasveja leikataan. 2. Puskurialueilla toimivaltaisten viranomaisten on varmistettava, että a) asianomaisten kasvien istuttaminen puskurialueille kielletään, lukuun ottamatta niitä kasveja, joiden tiedetään olevan resistenttejä asianomaiselle tuhoojalle; b) leikkausvälineet ja koneet puhdistetaan ja desinfioidaan ennen kuin ne ovat kosketuksissa asianomaisiin kasveihin tai niiden maaperään tai asianomaiseen puutavaraan sekä sen jälkeen; ja c) leikkaushaavat käsitellään asianmukaisilla ennalta ehkäisevillä käsittelyillä, jos asianomaisia kasveja leikataan. 3. Jos asianomaisen tuhoojan esiintyminen puskurialueella on virallisesti vahvistettu, sovelletaan asetuksen (EU) 2016/2031 17 ja 18 artiklaa. 4. Leviämistä estävillä rajatuilla alueilla toimivaltaisten viranomaisten on lisättävä tiedotusta asianomaisen tuhoojan uhasta ja toimenpiteistä, jotka on toteutettu estämään sen leviäminen kyseisten alueiden ulkopuolelle. Toimivaltaisten viranomaisten on tiedotettava leviämistä estävän rajatun alueen rajoista kansalaisille ja asianomaisille ammattimaisille toimijoille.

5 artikla Kartoitukset 1. Toimivaltaisten viranomaisten on suoritettava 2 ja 3 kohdassa säädetyt kartoitukset ottaen huomioon tuhoojavalvontakortin tiedot. 2. Niiden on tehtävä vuosittain riskiperusteisia kartoituksia asianomaisen tuhoojan esiintymisestä unionin alueen osissa, joissa sitä ei tiedetä esiintyvän mutta joihin se voi vakiintua. 3. Niiden on suoritettava leviämistä estävien rajattujen alueiden puskurialueilla asetuksen (EU) 2016/2031 19 artiklan 1 kohdan mukaiset vuotuiset kartoitukset asianomaisen tuhoojan esiintymisen havaitsemiseksi. Kartoitusten on sisällettävä seuraavat: a) asianomaisten kasvien silmämääräiset tarkastukset asianomaisen tuhoojan havaitsemiseksi; ja b) näytteenotto ja testaus, kun asianomaisen tuhoojan esiintymistä epäillään. Tällaisten kartoitusten on oltava 2 kohdassa tarkoitettuja kartoituksia intensiivisempiä, ja niissä on tehtävä enemmän silmämääräisiä tarkastuksia sekä tarvittaessa otettava näytteitä ja tehtävä testejä.

6 artikla Raportointi Jäsenvaltioiden on toimitettava viimeistään kunkin vuoden 30 päivänä huhtikuuta komissiolle ja muille jäsenvaltioille edellisenä kalenterivuonna suoritettujen kartoitusten tulokset seuraavien säännösten mukaisesti: a) tämän asetuksen 5 artiklan 2 kohta, käyttäen yhtä täytäntöönpanoasetuksen (EU) 2020/1231 liitteessä I vahvistetuista malleista; b) tämän asetuksen 5 artiklan 3 kohta, käyttäen yhtä tämän asetuksen liitteessä II vahvistetuista malleista.

7 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä syyskuuta 2022. Komission puolesta Puheenjohtaja Ursula VON DER LEYEN

(1) EUVL L 317, 23.11.2016, s. 4.

(2) Komission täytäntöönpanoasetus (EU) 2019/2072, annettu 28 päivänä marraskuuta 2019, Euroopan parlamentin ja neuvoston asetuksen (EU) 2016/2031 täytäntöönpanon yhdenmukaisten edellytysten vahvistamisesta kasvintuhoojien vastaisten suojatoimenpiteiden osalta, komission asetuksen (EY) N:o 690/2008 kumoamisesta ja komission täytäntöönpanoasetuksen (EU) 2018/2019 muuttamisesta (EUVL L 319, 10.12.2019, s. 1).

(3) Komission täytäntöönpanoasetus (EU) 2020/1231, annettu 27 päivänä elokuuta 2020, Euroopan parlamentin ja neuvoston asetuksen (EU) 2016/2031 22 ja 23 artiklassa tarkoitettujen kartoitusten tuloksista annettavien vuosittaisten raporttien muodosta ja niitä koskevista ohjeista sekä monivuotisten kartoitusohjelmien muodosta ja käytännön järjestelyistä (EUVL L 280, 28.8.2020, s. 1).

(4) Pest survey card on Ceratocystis platani. EFSA supporting publication 2021:EN-6822. doi:10.2903/sp.efsa.2021.EN-6822. Saatavilla verkossa osoitteessa https://arcg.is/15CyXW.